Tråden ovenfra

af Johannes Jørgensen 1898

Det var en skøn septembermorgen. Alle enge glimtede af

dug, og gennem luften sejlede den flyvende sommers

silkeskinnende tråde. Langt fra kom de, langt hen drev de.

 En af disse tråde strandede i toppen af et træ, og

luftskipperen, en lille gul- og sortbroget edderkop, forlod

sit lette fartøj og betrådte løvets fastere grund.

 Men stedet behagede den ikke rigtigt, og med en rask

beslutning spandt den sig en ny tråd og firede sig lige ned

i en stor tjørnehæk.

 Her var der nok af strittende skud og kviste, hvorimellem

et net kunne udspindes. Og edderkoppen gav sig til

arbejdet, idet den lod tråden ovenfra, ad hvilken den var

kommet ned, bære nettets øverste hjørne.

 Det blev et stort smukt væv. Og der kom noget særligt

over det, derved at det ligesom stod ret op i den tomme

luft, uden at man kunne se, hvad der bar dets øverste

rand. Thi der skal gode øjne til for at opfange sådan en

lille, fin edderkoppetråd.

 Dage kom, dage gik. Det begyndte at blive småt med

fluefangsten, og edderkoppen måtte spinde sit net større,

så det kunne favne videre, fange mere. Og takket være

tråden ovenfra, lykkedes denne udvidelse over al

forventning. Edderkoppen byggede sit væv højere og

højere op i luften og mere og mere ud til siderne. Nettet

spændte over hele hækkens bredde, og når det i de våde

oktobermorgener hang fuldt af funklende dråber, var det

at se som et perlestukket slør.

 Edderkoppen var stolt af sit værk. Den var ikke længer

den lille tingest, der var kommet sejlende på et spind

gennem luften uden en skilling i lommen - og uden anden

formue end sine spindekirtler. Den var nu en stor, svær,

velstående edderkop og havde det største net langs hele

hækken.

 En morgen vågnede den i usædvanlig dårligt humør. Den

havde frosset lidt om natten, og nu var der ikke et

solglimt at øjne, og ikke en flue summede gennem luften.

Sulten og ledig sad edderkoppen hele den lange, grå

efterårsdag.

 For at slå tiden ihjel begyndte den en rundgang i sit net

for at se, om det ikke trængte til at bødes her eller der.

Den rykkede i alle trådene for at mærke, om de var godt

fæstnede. Men skønt den ingen fejl fandt, vedblev den at

være utålelig gnaven.

 I vævets yderste udkant kom den så til en tråd, som den

lige med ét syntes, den ikke kendte. Alle de andre gik

enten derhen eller didhen - edderkoppen vidste hver kvist,

de var gjort fast ved.

 Men denne ganske ubegribelige tråd gik ingen steder hen

- det vil sige, den løb ret op i luften. Edderkoppen rejste

sig på bagbenene og kiggede opad med alle sine mange

øjne. Men den kunne ikke se, hvor tråden gik hen. Det så

ud, som den førte lige op i skyerne.

 Edderkoppen blev mere og mere ærgerlig, jo længere den

sad og stirrede til ingen nytte. Den huskede slet ikke

mere, at den selv en gang på en klar septemberdag var

kommet ned ad denne tråd. Den huskede heller ikke, hvor

stor nytte netop denne tråd havde ydet, da vævet skulle

bygges og udvides.

 Edderkoppen havde glemt det altsammen - den så blot, at

her var der en dum, unyttig tråd, som ingen rimelige

steder gik hen, men bare op i den tomme luft...

 "Væk med dig", sagde edderkoppen, og i et eneste bid

knækkede den tråden midt over.

 I det samme gav vævet efter - hele det kunstfærdige

netværk styrtede sammen - og da edderkoppen kom til sig

selv, lå den mellem tjørnebladene med nettet som en lille,

våd klud over hovedet. I et eneste øjeblik havde den

tilintetgjort hele sin herlighed - fordi den ikke forstod

nytten af tråden ovenfra.